Bloemhof-betoging: Huise brand, polisiestasie beskadigArgieffoto. Foto: ANA Motoriste is gewaarsku om versigtig te wees indien hulle vandag op die N12 tussen Christiana en Bloemhof in Noordwes ry aangesien dié gebied sedert gister onder gewelddadige betogings gebuk gaan. Drie polisiebeamptes se huise is deurwoedende betogers aan die brand gesteek en ŉ polisiebeampte is beseer nadat hy deur ŉ betoger met ŉ klip in die gesig gegooi is. Kapt. Sam Tselanyane, woordvoerder van die polisie, sê die geweld het omstreeks 20:00 gisteraand begin toe ŉ groep inwoners van die Boitumelong-nedersetting na die polisiestasie opgeruk het om te eis dat vyf verdagtes wat op aanklag van aanranding in hegtenis geneem is, vrygelaat moet word. “Die betogers het glo die polisiestasie met klippe bestook, maar het uiteindelik uitmekaar gegaan. ŉ Polisiebeampte het beserings aan sy gesig opgedoen toe hy met ŉ klip in die gesig getref is en daar is ook skade aan die polisiestasie aangerig,” sê Tselanyane. Die betogers het egter nie die saak daar gelaat nie. Deur die loop van die nag is drie polisiebeamptes se huise aan die brand gesteek. “Een van die huise is heeltemal tot op die grond afgebrand. In die tweede huis is die meubels erg beskadig, terwyl slegs ŉ gordyn in die derde huis in die slag gebly het,” sê Tselanyane. Vroeg vanoggend het die betogers weereens bymekaargekom, glo met die voorneme om die polisiestasie aan te val. “Volgens die inligting wat tans tot ons beskikking is, het die betogers egter uitmekaar gegaan nadat die bevelvoerder van die Pudimoe-groepering hulle toegespreek het en ingestem het om later weer met hulle te vergader.” Tselanyane sê hoewel die situasie in die gebied tans kalm is, monitor die polisie steeds die gebied en word ŉ hoë vlak van sigbare polisiëring gehandhaaf.